กลยุทธ์ลงทุนวันนี้ โบรกฯ แนะจับตา 6 ธีมหุ้นเด็ดมีปัจจัยบวกเฉพาะตัว
กลยุทธ์ลงทุนวันนี้ โบรกฯ แนะจับตา 6 ธีมหุ้นเด็ดมีปัจจัยบวกเฉพาะตัว
4 เม.ย. 2561

บล.ไอร่า ระบุว่า คาด SET วันนี้มีโอกาสเพิ่มขึ้น หลังวานนี้ดัชนีลดลงภายใต้ความกังวลต่อประเด็นการทำสงครามการค้า หลังจีนประกาศเก็บภาษีนำเข้าสินค้าจากสหรัฐฯ มากกว่า 100 รายการ เพื่อตอบโต้มาตรการเก็บภาษีนำเข้าเหล็กและอลูมิเนียมของสหรัฐฯ จากประเทศต่างๆ รวมถึงจีน
รวมทั้งคาดราคาหุ้นในกลุ่มพลังงานฟื้นตัว ตามราคาน้ำมันที่เพิ่มขึ้น ขณะที่ราคาน้ำมันทั้ง 3 ตลาด (WTI, Brent และ DUBAI) ยังทรงตัวในระดับสูง เฉลี่ย 63 – 67USD/bbl โดยหุ้นที่น่าสนใจ เช่น PTT และ PTTEP เป็นต้น
ส่วนทางด้านประเด็นในประเทศ คาดยังไม่มีปัจจัยชี้นำใหม่ๆ คาดเริ่มมีแรงเก็งกำไรผลประกอบการ โดยเฉพาะกลุ่มธนาคาร ประมาณกลางเมย. หลังจากนั้นเป็นกลุ่ม Real Sector ที่ทยอยประกาศถึงกลางเดือนพ.ค. ขณะที่คาดตลาดสะท้อนไปบ้างแล้วต่อกลุ่มธนาคารจากความกังวลต่อผลประกอบการ หลังยกเลิกค่าธรรมเนียมที่ทำธุรกรรมผ่าน Internet Banking
รวมถึงหุ้นกลุ่มโรงกลั่นที่ได้รับผลกระทบหลังจาก กระทรวงพลังงานทบทวนโครงสร้างการกำหนดราคาหน้าโรงกลั่น ที่มีแนวโน้มว่าอาจจะลดค่าพรีเมียมลง ล่าสุด กบง. เลื่อนการประชุมออกไปเป็นวันที่ 20/4/61 จากเดิมวันที่ 5/4/61
ส่วนทางด้าน Fund Flow ต่างชาติยังคงขายสุทธิต่อเนื่อง YTD สูงเกือบ 60,000 ล้านบาท อย่างไรก็ตามคาดยังได้รับการชดเชยจากยอดซื้อสุทธิของสถาบันในประเทศ
ขณะที่คาดในระยะกลาง – ยาว ยังได้รับ Sentiment จากความคืบหน้าโครงการ EEC ซึ่งปัจจุบันอยู่ระหว่างรอประกาศใช้เป็นกฎหมาย คาดส่งผลดีต่อกลุ่มนิคมอุตสาหกรรม จากความเชื่อมั่นของนักลงทุนเอกชน และกลุ่มรับเหมาก่อสร้าง ภายใต้โครงการก่อสร้างพื้นฐานเพื่อรองรับการลงทุน
โดย ล่าสุด รมว.คมนาคม คาดในเดือนพ.ค. – มิ.ย.นี้ เสนอครม. เพื่อขออนุมัติโครงการรถไฟฟ้าสายสีส้ม มูลค่า 8.5 หมื่นล้านบาท ขณะที่คาดว่าโครงการรถไฟฟ้าสายสีม่วงใต้ ช่วงเตาปูน – ราษฎร์บูรณะ และงานเดินรถ จะรวมเป็นรูปแบบ PPP และเตรียมจะเสนอ ครม.ได้ประมาณ 3Q/61
พร้อมแนะติดตามประเด็นทางการเมือง โดยเฉพาะจากการยื่นร่าง พ.ร.บ.ว่าด้วยการเลือกตั้ง ส.ส. ให้ศาลรัฐธรรมนูญตีความ อาจส่งผลต่อ Road Map เลือกตั้งในเดือนก.พ. 62 และยังแนะจับตา
(1) กลุ่มธนาคาร ได้รับประโยชน์จากการฟื้นตัวของเศรษฐกิจไทย เช่น BBL, KTB
(2) กลุ่มปิโตรเคมี ได้รับประโยชน์จากผลการดำเนินงานที่ยังคงแข็งแกร่ง เช่น IVL และ PTTGC เป็นต้น
(3) กลุ่มพลังงาน ได้รับประโยชน์จากราคาน้ำมันดิบที่เพิ่มขึ้น เช่น PTT, PTTEP
(4) กลุ่มท่องเที่ยว ได้รับประโยชน์จากจำนวนนักท่องเที่ยวที่ยังคงเติบโตต่อเนื่อง เช่น SPA
(5) กลุ่มขนส่ง ยังได้รับผลดีจากการท่องเที่ยว เช่น AOT และ PSL จากค่าระวางเรือ
(6) กลุ่มนิคมอุตสาหกรรม และกลุ่มรับเหมาก่อสร้าง จากโครงการ EEC ที่มีความชัดเจนขึ้นตามลำดับ คาดได้รับประโยชน์จากความเชื่อมั่นของนักลงทุนเอกชน และโครงการก่อสร้างพื้นฐานเพื่อรองรับการลงทุน